[Foto’s] Drie dood in skietery by skoolOuers by die North Park Elementary School ná die skietery. Foto: AP Photo / ANA ŉ Man van Kalifornië in die VSA het twee kinders en sy vervreemde vrou, ŉ laerskooljuffrou, Maandag in haar klaskamer geskiet, waarna hy selfmoord gepleeg het. Die Los Angeles Times berig die onderwyser, Karen Smith (53), en ŉ leerder, Jonathan Martinez (8), is in die skietery dood, terwyl die ander leerder in ŉ stabiele toestand na ŉ hospitaal geneem is. Die polisie het die skieter as Smith se vervreemde man, Cedric Anderson (53), geïdentifiseer. Die egpaar was glo net ‘n paar maande getroud. Anderson het omstreeks 10:30 (Amerikaanse tyd) in Smith se klaskamer by die North Park Elementary School ingestorm en wild geskiet. Smith was saam met twee ander volwassenes in die klaskamer en was besig om na kinders met ontwikkelingsgestremdhede om te sien. Kapt. Ron Maas van die San Bernardino-polisie het gesê die polisie glo Smith was Anderson se teiken en nie die kinders nie; hulle is in die kruisvuur gewond. Jarrod Burguan, die polisiehoof, het gesê die polisie hanteer die voorval as ŉ moord en selfmoord wat verband hou met huishoudelike geweld. Volgens die vuurwapengeweldnavorsingsgroep Everytown Research was dié voorval die 12de skietery by ŉ Amerikaanse skool sedert die begin van die jaar.